Správa 
o realizácii úloh vyplývajúcich z Dohody medzi vládou Slovenskej republiky a vládou Rumunska o vojnových hroboch

Úvod
	
Slovenská republika sa v oblasti starostlivosti o vojnové hroby riadi ustanoveniami Ženevských dohovorov o ochrane obetí ozbrojených konfliktov z 12. augusta 1949 a ich dodatkových protokolov z 8. júna 1977, ako aj ďalšími normami medzinárodného humanitárneho práva. Vnútroštátna právna úprava tejto oblasti je vymedzená najmä zákonom č. 130/2005 Z. z. o vojnových hroboch v znení zákona č. 335/2007 Z. z..

	Od roku 1995 Slovenská republika v súlade s čl. 34  bodom 2 dodatkového protokolu (protokol I) z 8. júna. 1977 uzatvorila štyri medzivládne dohody o vojnových hroboch. Ako prvá bola v roku 1995 uzatvorená medzivládna dohoda s Ruskou federáciou, v roku 2000 s Nemeckou spolkovou republikou, v roku 2003 s Českou republikou a v roku 2007 s Rumunskom.

1.	Príprava a podpis dohody

Slovenská republika v januári 1998 oficiálnou cestou oslovila rumunskú stranu s návrhom na vypracovanie medzivládnej dohody o vojnových hroboch. Spolupráca medzi oboma krajinami sa zintenzívnila v roku 2004, po vytvorení Národného úradu pre uctievanie vojnových hrdinov – ONCE v Rumunsku. Tento úrad bol zriadený v súlade s ustanovením nariadenia vlády Rumunska č. 635 z 29. apríla 2004 ako špecializovaná inštitúcia pre riešenie otázok vojnových hrobov a vojnových pamätníkov.

Prvé oficiálne stretnutie k návrhu textu dohody sa uskutočnilo 24. novembra 2004 za účasti predstaviteľov Národného úradu pre uctievanie vojnových hrdinov a Ministerstva vnútra Slovenskej republiky. 

Posledným zo série rokovaní k návrhu textu dohody pred jej samotným podpisom  v novembri 2006 bolo rokovanie uskutočnené na pôde Ministerstva vnútra Slovenskej republiky 8. -  9. marca 2006. Výsledkom rokovaní bolo vypracovanie spoločného textu dohody, čo obe strany potvrdili aj podpisom záverečného protokolu. Z rokovaní tiež vyplynulo, že obe krajiny v súlade so svojou národnou legislatívou predložia na pripomienkové konanie príslušným ministerstvám dohodnutý text návrhu medzivládnej dohody. Zároveň bol dohodnutý postup pri riešení prípadných pripomienok. 

Po uskutočnení nevyhnutného administratívneho postupu bola dňa 30. novembra 2006 v Bratislave podpísaná Dohoda medzi vládou Slovenskej republiky a vládou Rumunska o vojnových hroboch.  Dohoda v súlade s článkom 9 ods. 1 nadobudla platnosť 30. augusta 2007. (príloha)

2.	Právny rámec dohody

Uzatvorením medzivládnej dohody sa vytvoril základný právny rámec pre spoluprácu Slovenskej republiky a Rumunska v oblasti starostlivosti o vojnové hroby. Celý text dohody rešpektuje ženevské dohovory, vnútroštátnu legislatívu a medzinárodné záujmy Slovenskej republiky. 

Jednotlivé ustanovenia dohody upravujú formy spolupráce, najmä v oblasti identifikácie, evidencie vojnových hrobov a obetí I. a II. svetovej vojny ako aj zabezpečenia starostlivosti o vojnové hroby. Dohoda obsahuje ustanovenia týkajúce sa uskutočnenia exhumácií a opätovného pochovania telesných pozostatkov, vzniknutých nákladov pri plnení tejto dohody a riešenia prípadných sporov. 

Orgánmi príslušnými na vykonávanie tejto dohody sú v Slovenskej republike Ministerstvo vnútra Slovenskej republiky a v Rumunsku Národný úrad pre uctievanie vojnových hrdinov. Na účely koordinácie činnosti týkajúcich sa vykonávania medzivládnej dohody o vojnových hroboch a riešenie otázok, ktoré si vyžadujú spoločný postup sa zmluvné strany zaviazali vytvoriť spoločnú medzivládnu komisiu pre starostlivosť o vojnové hroby. 

3.	Aplikácia  medzivládnej dohody v praxi

V dňoch 29. a 30. októbra 2007 sa v Bratislave uskutočnilo pracovné stretnutie zástupcov Slovenskej republiky a zástupcov Rumunska k aplikácii Dohody medzi vládou Slovenskej republiky a vládou Rumunska o vojnových hroboch v praxi. 

Strany sa vzájomne informovali o súčasnom stave starostlivosti o vojnové hroby na územiach svojich krajín a zároveň vyjadrili svoj záujem na intenzívnejšej spolupráci v zmysle ustanovení medzivládnej dohody, a to najmä v otázkach poskytnutia  zoznamov slovenských a rumunských vojnových hrobov, menných zoznamov a ďalších údajov o slovenských a rumunských obetiach vojny, pochovaných na územiach Slovenskej republiky a Rumunska a obnovy vojnových hrobov. Rumunská strana počas stretnutia informovala o zámere zorganizovať tábor mladých rumunských dobrovoľníkov zameraný na údržbu rumunských vojnových hrobov vo vybranej lokalite Slovenskej republiky v lete 2008. Slovenská strana bude spolupracovať pri jeho organizačnom zabezpečení a finančné náklady bude znášať rumunská strana. 

V súvislosti s uvedeným bola na pracovnom stretnutí oboma stranami vyjadrená potreba skorého vytvorenia medzivládnej komisie pre starostlivosť o vojnové hroby v súlade s článkom 7 dohody. Slovenskí aj rumunskí partneri sa zhodli na tom, že zabezpečia potrebný administratívny postup tak, aby zloženie spoločnej slovensko-rumunskej medzivládnej komisie pre starostlivosť o vojnové hroby bolo schválené najneskôr v 1. štvrťroku  2008.  Zároveň  bolo dohodnuté, že Slovenská republika a Rumunsko sa o zložení medzivládnej komisie budú vzájomne informovať diplomatickou cestou ihneď po jej schválení. 

4.	Spoločná medzivládna komisia pre starostlivosť o vojnové hroby

Slovenská republika má v oblasti starostlivosti o vojnové hroby vytvorené dve medzivládne komisie, a to Spoločnú slovensko-ruskú medzivládnu komisiu pre starostlivosť o vojnové hroby a Spoločnú slovensko-českú medzivládnu komisiu pre starostlivosť o vojnové hroby. V týchto medzivládnych komisiách majú zastúpenie ministerstvo vnútra, ministerstvo obrany, ministerstvo kultúry a ministerstvo zahraničných vecí.  

V súlade s článkom 7 ods. 2 Dohody medzi vládou Slovenskej republiky a vládou Rumunska o vojnových hroboch a na základe záverov pracovného stretnutia z 29.-30. 10. 2007 Ministerstvo vnútra SR navrhuje vymenovať členov slovenskej časti Spoločnej slovensko-rumunskej medzivládnej komisie pre starostlivosť o vojnové hroby zo zástupcov z:
-	ministerstva vnútra,
-	ministerstva obrany – Vojenského historického ústavu,
-	ministerstva kultúry a
-	ministerstva zahraničných vecí.

Ministerstvo vnútra zároveň navrhuje vymenovať za predsedu slovenskej časti Spoločnej slovensko-rumunskej medzivládnej komisie pre starostlivosť o vojnové hroby zástupcu z Ministerstva vnútra Slovenskej republiky. 

	Činnosť komisie bude upravená štatútom, ktorý bude schválený komisiou na jej prvom zasadnutí. Podľa záverov októbrového pracovného stretnutia návrh štatútu medzivládnej komisie vypracuje slovenská strana a text následne zašle na stanovisko rumunským partnerom.

5.	Starostlivosť o vojnové hroby v Slovenskej republike a v Rumunsku

V Slovenskej republike evidujeme rumunské vojnové hroby v 23 lokalitách, pričom prevažujú pamätníky a iné pietne symboly. V troch lokalitách sa nachádzajú rumunské vojnové cintoríny, a to v Trenčianskej Teplej, Starej Turej a vo Zvolene. Najväčším z týchto cintorínov je vojnový cintorín vo Zvolene, kde sú okrem rumunských padlých pochovaní aj padlí Červenej armády. Podľa údajov ústrednej evidencie na tomto mieste odpočíva 10.384 príslušníkov Rumunskej armády. 

	Primárnu starostlivosť  o vojnové hroby podľa zákona č. 130/2005 Z. z. o vojnových hroboch v znení zák. č. 335/2007  Z. z. zabezpečujú ich správcovia – obce a mestá. Majú povinnosť zabezpečiť najmä zachovanie vojnového hrobu v riadnom stave, úpravu vojnového hrobu a jeho bezprostredného okolia a tiež majú povinnosť viesť evidenciu o vojnových hroboch

	Zdroje určené na údržbu a obnovu vojnových hrobov sú uvoľňované z rozpočtov obcí a miest. Ministerstvo vnútra SR poskytuje každoročne na základe písomnej žiadosti  obce/mesta a v súlade s § 4 ods. 1 zákona finančný príspevok vo výške päťnásobku hodinovej minimálnej mzdy na jeden vojnový hrob. Tento je najmä určený na úpravu vojnového hrobu a jeho bezprostredného okolia.

	Ministerstvo vnútra SR môže v súlade s § 4 ods. 2 zákona zo svojej rozpočtovej kapitoly poskytnúť finančný príspevok na obnovu vojnového hrobu. Príspevok je poskytnutý na zmluvnom základe, pričom je presne špecifikovaný účel použitia prostriedkov.

	Na obnovu rumunských vojnových hrobov Ministerstvo vnútra SR od roku 2004 poskytlo: 

mestu Zvolen	v r. 2004	sumu	3.100.000;- Sk	na vojnový cintorín rumunskej armády,	
mestu Piešťany 	v r. 2005	sumu	200.000;- Sk 	na Pamätník padlých rumunských vojakov,	
mestu Lučenec	v r. 2005	sumu	60.000;- Sk	na Pomník rumunským vojakom z 2. svetovej vojny,	
mestu B. Bystrica	v r. 2005	sumu	500.000;- Sk	na Pamätník osloboditeľov,	
obci Poniky	v r. 2005	sumu 	30.000;- Sk	na Pomník padlých vojakov Rumunskej armády.	

	Rumunská strana prispela na obnovu vojnového cintorína rumunskej armády vo Zvolene v roku 2004 sumou 95.000;- USD. Tieto prostriedky boli využité na opravu jednotlivých pomníkov na hroboch padlých a opravu ústredného pietneho symbolu. 

	Podľa dostupných informácii sa na území Rumunska nachádzajú slovenské a československé vojnové hroby z 1. aj 2. svetovej vojny v približne 7 lokalitách. Napr. v župe Hargita – v meste Miercurea Ciue je evidovaných približne 15 slovenských vojnových obetí. 

Záver

	Ministerstvo vnútra SR odporúča, aby vláda vymenovaním slovenskej časti komisie podľa príslušných návrhov poverila podpredsedu vlády a ministra vnútra SR. Táto úloha je uvedená pod bodom B.1 v návrhu uznesenia vlády.

	Podľa skúseností z pôsobenia existujúcich medzivládnych komisií pre starostlivosť o vojnové hroby možno predpokladať, že činnosť Spoločnej slovensko-rumunskej medzivládnej komisie pre starostlivosť o vojnové hroby bude prínosom pre zefektívnenie práce v tejto oblasti.